Analfabetisme er manglende evne til at læse og skrive, hvad end dette skyldes manglende skoling eller manglende evne til at lære sig færdigheden. I 1998 anslog FN, at 16% af jordens befolkning var analfabeter. Blandt de arabiske stater var tallet i 2000 mere end 25% af mændene og 50% af kvinderne. Også i Ilande som Danmark er der mange mennesker, der er praktiske analfabeter. Traditionelt har ulande altid været plaget af analfabetisme, men de har de seneste år fået mange flere i uddannelse bl.a. med hjælp fra FN, hjælpeorganisationer og u-landshjælp fra ilande.  Funktionel analfabetisme En del personer kan også høre under betegnelsen funktionelle analfabeter, der skønsmæssigt udgør 25%  af den danske befolkning. En funktionel analfabet har en uddannelse, der gør vedkommende i stand til at læse lettere tekster og artikler i aviser og ugeblade, eller med besvær følge med i underteksterne på en TV-udsendelse. Disse klarer sig som regel gennem livet uden at blive hjulpet. Analfabetisme er ikke det samme som ordblindhed.  Alfabetisk accidia Denne betegnelse dækker over personer der generelt har manglende interesse for at udtrykke sig klart ved korrekt stavning. Folk der lider af alfabetisk accidia udviser typisk ingen respekt for korrekt stavning og henviser ofte til, at det er betydningen af teksten der er altafgørende og ikke læsbarheden i denne. Accidia er det latinske ord for "dovenskab", og betegnelsen "alfabetisk accidia" er kun gældende ved personer der faktisk kan stave, men ikke kan motivere sig til at bruge den nødvendige tid til at gøre teksten læsbar. Betegnelsen er blevet aktuel grundet sms-sprogets udvikling; eksempelvis, "d" = det, "r" = er.